復用韻謝湯子才賀雨
作者：晁公遡
朝代：宋

paragraphs: 亢陽乃爲災，正坐我德凉。
有雲輒復散，南箕端𥳽揚。
舊聞江都相，亦有請雨方。
星符久未下，天意終眇茫。
齋居省愆尤，客至不敢觴。
敬開紫函書，要近青黎光。
電鞭煩列缺，雷車呼阿香。
古人精誠感，六月猶降霜。
夜來僅一洗，高澤未渠央。
何時來賀我，有約君勿忘。